Um tvö hundruð voru handteknir á ráðstefnu stjórnarandstæðinga í Moskvu í Rússlandi í gær. Á ráðstefnunni voru stjórnmálamenn jafnt úr lands- og sveitarstjórnarmálum að ráða ráðum sínum fyrir kosningar í september.
Um fjörutíu mínútum eftir að ráðstefnan hófst stöðvaði lögreglan hana og handtók þá sem þar voru inni. AFP fréttastofan hefur eftir yfirlýsingu lögreglu að margir ráðstefnugesta hafi verið grímulausir, og sumir þeirra væru í samtökum sem yfirvöldum þykja óæskileg. Nokkrum hinna handteknu var sleppt síðar í gær, en beðnir um að mæta fyrir dómstól á næstunni.
Stjórnarandstæðingurinn Andrei Pivovarov segir í samtali við AFP að lögreglan hafi talið ráðstefnuna skipulagða af samtökunum Opið Rússland. Þau voru stofnuð af stjórnarandstæðingnum Mikhail Kodorkovsky, og eru að sögn stjórnvalda óæskileg samtök. Það voru hins vegar önnur samtök, sem Kodorkovsky styður einnig, sem héldu ráðstefnuna.
Einn þekktasti gagnrýnandi Vladimír Pútíns Rússlandsforseta og stjórnar hans, Alexei Navalny, var stungið í fangelsi í síðasta mánuði fyrir brot á skilorði. Yfir tíu þúsund mótmælendur hafa verið handsamaðir í Rússlandi síðan þá.
Bandaríski utanríkisráðherrann Antony Blinken sendi frá sér yfirlýsingu þar sem hann hvatti rússnesk stjórnvöld til þess að láta af ofsóknum gegn sjálfstæðum röddum almennings.